অভিষেক তরফদার। PARK24X7 নামে একটি অনলাইন গাড়ি পার্কিং স্টার্টআপের কর্ণধার। সম্প্রতি কলকাতায় বেশ চর্চিত ওর স্টার্টআপ। আসন্ন ফিফার অনূর্ধ্ব সতের বিশ্বকাপে অভিষেকের এই সংস্থাও একটি পার্টনার। দর্শকদের গাড়ি পার্কিংয়ের দায়িত্ব নিচ্ছেন ওরা। শুধু কি তাই কলকাতার রাস্তায় যারা গাড়ি নিয়ে বেরতে ভয় পান তাদের রীতিমত অভয় দিচ্ছে ওর অ্যাপ। সরকারের সঙ্গে, কলকাতা কর্পোরেশনের সঙ্গে, কলকাতা পুলিশের সঙ্গে কাঁধে কাঁধ মিলিয়ে গাড়ি পার্কিংয়ের সমস্যার সমাধানের রাস্তা বাতলে দিয়েছেন এই ডেভেলপার। কীভাবে আইডিয়া এলো শুনলে হেসে গড়িয়ে পড়বেন। সমস্যাটা তো সমস্যার জায়গায় চিরকালই ছিল। কিন্তু ২০১৫ সালের কোনও এক সন্ধ্যায় পার্ক স্ট্রিটের একটি নৈশ ক্লাবে গিয়েছিলেন অভিষেক। গাড়িটা দেখে শুনে রাস্তায় পার্ক করে। যিনি পার্কিং সামলাচ্ছিলেন তার হাতে অগ্রিম টাকাও গুজে দিয়েছিলেন খেয়াল রাখার আগাম ভাড়া। তাও ফিরে এসে দেখেন গাড়ির চাকায় কাঁটা লাগিয়ে দিয়ে গেছে পুলিশ। সেই থেকে ভাবনা মাথায় ঘুরছিল কীভাবে গাড়ি পার্কিংয়ের সমস্যার স্থায়ী এবং যুগোপযোগী সমাধান করা যায়। অ্যাপটি প্লে স্টোর থেকে ডাউনলোড করতে পারলেই কেল্লা ফতে। আপনি ম্যাপেই দেখতে পাবেন কোথায় পার্কিং স্পেস ফাঁকা। অনেকেই আছেন টাকার বিনিময়ে নিজেদের ব্যক্তিগত বাড়ির গ্যারেজে কিংবা ফাঁকা জায়গায় অপরের গাড়ি রাখতে দিতে রাজি। তারাও অ্যাপের মাধ্যমে স্পেস ভাড়া দিতে পারেন। এভাবেই বিভিন্ন প্রতিষ্ঠানও তাদের ফাঁকা স্পেসকে শহরবাসীর গাড়ির জন্যে অনায়াসেই ভাড়া দিতে পারছে। ফলে দুপক্ষেরই লাভ। আর স্বস্তি নিত্যদিন যাদের ভুগতে হয় সেই সব গাড়িওয়ালা মধ্যবিত্তদের।